SAUK-komitee: ‘Verrotting het ŉ kanker geword’Faith Muthambi. Foto: GCIS LP’s op die komitee het hul kommer uitgespreek oor die “veglustige gedrag” van diegene wat die openbare uitsaaier bestuur nadat dit aan die lig gekom het dat van die dokumente wat aan die komitee gestuur is glo gedokter is. Rachel Kalidass, voormalige SAUK-raadslid, het soos haar kollegas getuig dat Faith Muthambi, minister van kommunikasie, ŉ onbehoorlike invloed uitgeoefen het om die aanstelling van Hlaudi Motsoeneng by ŉ raadsvergadering op 7 Julie 2014 te verseker. Kalidass het die notule van dié vergadering aan LP’s voorgelees en dit was toe dat hulle besef het dit stem nie ooreen met die notule wat deur die SAUK aan hulle gestuur is nie. LP’s het die parlement se regsverteenwoordigers versoek om die notules te bestudeer en daar is ook versoek dat die opnames van die vergaderings aan hul verskaf word. Makhosi Khoza, ANC-LP, het ná Donderdag se verrigtinge aan African News Agency gesê sy is baie teleurgesteld in Muthambi. “Ek dink eerlik sy was uiters arrogant. Sy het duidelik die proses rakende wat met Motsoeneng gebeur het beïnvloed.” Phumzille van Damme, DA-LP, het gesê LP’s het ŉ skokkende blik gekry op wat by die openbare uitsaaier gebeur. “Ek dink egter ons het nog net die oortjies van die seekoei gesien.” Fana Mokoena, EFF-LP, het die afgelope week se gebeure beskryf as bewys dat die verrotting by die uitsaaier ŉ kanker geword het. “Ons moet ŉ boodskap uitstuur dat die SAUK nie ŉ speelgrond is vir mense om te steel en te maak wat hulle wil nie.” Lees alle vorige berigte oor die SAUK op Maroela Media.